Phala Phala-paneel vra vir nog tydPres. Cyril Ramaphosa (Foto: studgamebreeders.co.za) Sandile Ngcobo, voorsitter van die onafhanklike paneel wat pres. Cyril Ramaphosa rakende die Phala Phala-sage ondersoek, het om meer tyd gevra om die paneel se verslag af te handel. Die versoek is toegestaan en die paneel het nou nog 13 dae om sy verslag af te handel voordat dit op 30 November ingedien sal word. Die parlement se reses begin egter reeds op 1 Desember, wat beteken dat die verslag heel moontlik, tot sommige politieke partye se spyt, eers volgende jaar aan die Nasionale Vergadering voorgelê sal word. Dit is aanvanklik van die paneel verwag om hul verslag oor Ramaphosa Donderdag in te dien. Die paneel het egter intussen die hoeveelheid werk en beskikbare hulpbronne nagegaan en eindelik vasgestel dat dit nié vir hulle moontlik gaan wees om die spertyd na te kom nie. Oudregter Ngcobo het gevolglik vir Nosiviwe Mapisa‑Nqakula, die speaker van die Nasionale Vergadering, om uitstel gevra en die speaker het daartoe ingestem. Maroela Media het vroeër berig die paneel is deel van die artikel 89-proses wat moet bepaal of die parlement ŉ afsettingsproses teen Ramaphosa moet begin. Artikel 89 maak egter nie voorsiening vir ’n verlenging van die sperdatum vir die indiening van ’n paneelverslag nie. Nqakula het egter besluit om van Reël 6 – wat oor onvoorsiene omstandighede handel – gebruik te maak en gevolglik die paneel se versoek toegestaan. Die Nasionale Vergadering Die speaker het die hoofswepe van politieke partye vanoggend van dié besluit in kennis gestel. Die DA is egter nie gelukkig met die toedrag van sake nie en beplan om Donderdag tydens die Nasionale Programmeringskomitee te vra dat die parlement se program uitgebrei word om hierdie verslag te hanteer. “Die saak kan nie oorstaan of na volgende jaar uitgestel word nie. Dit is dringend. Daar behoort geen vrae oor die kop van ’n sittende president te hang oor of hy die wet en sy ampseed oortree het nie,” sê Siviwe Gwarube, die DA se hoofsweep. “Die Nasionale Vergadering se reëls met betrekking tot artikel 89 van die Grondwet verplig die speaker om die verslag dringend aan die Nasionale Vergadering voor te lê. Dit maak net sin dat dit dan in die eerste week van Desember gedoen word,” sê Gwarube. Nqakula sê die paneel is egter van mening dat dit in die openbare belang is dat ’n ondersoek van dié aard noukeurig afgehandel word en al die inligting en voorleggings noukeurig oorweeg word. Die onafhanklike paneel se funksie is om ŉ voorlopige beoordeling van die mosie en bewyse te doen en binne 30 dae bevindings en aanbevelings aan die Nasionale Vergadering te doen oor of voldoende bewyse bestaan dat die president enige van die oortredings wat in die mosie gespesifiseer is, begaan het. Sodra die paneel se werk afgehandel is, sal dit in die Nasionale Vergadering voorgelê word vir oorweging en ŉ besluit. Indien die nodige bewyse gevind word, kan die proses in die Nasionale Vergadering ingevolge artikel 89 van die Grondwet gevolg word om die president van sy amp te onthef.